b'\n_START_ARTICLE_\nBersaglieri\n_START_PARAGRAPH_\nBersaglierijoukot ("tarkka-ampujat", johdettu sanasta bersaglio, "maalitaulu") ovat Italian armeijan jalkav\xc3\xa4kiyksik\xc3\xb6it\xc3\xa4. Yksik\xc3\xb6n sotilaat tunnistaa leve\xc3\xa4lierisest\xc3\xa4 hatusta ja p\xc3\xa4\xc3\xa4hineeseen kiinnitetyist\xc3\xa4 metson sulista. Piemontelainen kenraali Alessandro La Marmora kehitti bersaglierijoukot vuonna 1836 nopeasti liikkuviksi ja itsen\xc3\xa4isesti toimiviksi erikoisjoukoiksi._NEWLINE_Bersaglieriyksik\xc3\xb6t esiintyiv\xc3\xa4t ensimm\xc3\xa4isen kerran vuonna 1836 jolloin ensimm\xc3\xa4inen komppania marssi sotilasparaatissa Torinon halki. Bersaglierit suunniteltiin nopeasti liikkuviksi yksik\xc3\xb6iksi, joiden oli m\xc3\xa4\xc3\xa4r\xc3\xa4 laukaista paikoilleen juuttuneet asemasodaksi k\xc3\xa4yneet tilanteet. Yksik\xc3\xb6t oli tarkoitettu alun perin toimimaan my\xc3\xb6s vuoristojoukkoina, mutta erikoisyksikk\xc3\xb6 perustettiin erikseen.\n_START_SECTION_\nEnsimm\xc3\xa4inen ja toinen maailmansota\n_START_PARAGRAPH_\nEnsimm\xc3\xa4isess\xc3\xa4 maailmansodassa taisteli 12 bersaglierirykmentti\xc3\xa4, yhteens\xc3\xa4 210\xc2\xa0000 sotilasta. Sodan p\xc3\xa4\xc3\xa4tytty\xc3\xa4 bersaglierirykmentin koko v\xc3\xa4hennettiin kahteen pataljoonaan ja bersaglieriosastot muutettiin polkupy\xc3\xb6r\xc3\xa4joukoiksi. Uusi liikkuva sodank\xc3\xa4ynti sai aikaan sen, ett\xc3\xa4 vuonna 1939 jokaiseen uuteen panssaridivisioonaan liitettiin bersaglierirykmentti. _NEWLINE_Toisen maailmansodan aikana kaikkien bersaglierirykmenttien koko kasvatettiin kolmeen pataljoonaan. Italian armeija ei kuitenkaan tinkinyt eliittijoukkojen tasosta: alokkaat olivat tavallista kookkaampia ja heill\xc3\xa4 oli loistava taistelumoraali. He k\xc3\xa4viv\xc3\xa4t l\xc3\xa4pi eritt\xc3\xa4in rankan fyysisen koulutuksen, jolla oli tarkoitus kehitt\xc3\xa4\xc3\xa4 kovaa kest\xc3\xa4vyytt\xc3\xa4. _NEWLINE_Bersaglierit taistelivat Etel\xc3\xa4-Ranskassa ja Kreikassa vuonna 1940. Bersaglierit saavuttivat lohkoillaan kovan maineen, mutta se ei auttanut vuoden 1941 alussa ensimm\xc3\xa4ist\xc3\xa4 Libyaan saapunutta 10. Rykmentti\xc3\xa4. Kolonna joutui brittitankkien v\xc3\xa4ijytykseen syv\xc3\xa4ll\xc3\xa4 turvalliseksi luokitetulla alueella, ja k\xc3\xa4rsi raskaat menetykset. Kaikkiaan Pohjois-Afrikassa toimi 6 bersaglierirykmentti\xc3\xa4 12:sta, ja niiden voidaan katsoa pit\xc3\xa4neen Italian sotilaskunniaa yll\xc3\xa4._NEWLINE_Bersaglieriyksik\xc3\xb6t eiv\xc3\xa4t lakanneet olemasta fasistisen Italian romahdettua, sill\xc3\xa4 yksik\xc3\xb6t alkoivat tuolloin taistella liittoutuneiden rinnalla maassa yh\xc3\xa4 olevia fasisteja ja natseja vastaan.\n_START_SECTION_\nNykyiset teht\xc3\xa4v\xc3\xa4t\n_START_PARAGRAPH_\nSuurten sotien j\xc3\xa4lkeen bersaglierirykmentit s\xc3\xa4ilyttiv\xc3\xa4t asemansa Italian armeijan organisaatiossa. Nyky\xc3\xa4\xc3\xa4n he ovat kunnostautuneet rauhanturvaajina niin Jugoslaviassa kuin Somaliassakin. T\xc3\xa4ll\xc3\xa4 hetkell\xc3\xa4 heit\xc3\xa4 palvelee my\xc3\xb6s miehitetyss\xc3\xa4 Irakissa.'